CELEX: 52021PC0767
Language: fi
Date: 2021-12-01
Title: Ehdotus EUROOPAN PARLAMENTIN JA NEUVOSTON DIREKTIIVI neuvoston päätöksen 2005/671/YOS muuttamisesta sen mukauttamiseksi henkilötietojen suojaa koskeviin unionin sääntöihin

EUROOPAN KOMISSIO
            Bryssel 1.12.2021
            COM(2021) 767 final
            2021/0399(COD)
            
            Ehdotus
            EUROOPAN PARLAMENTIN JA NEUVOSTON DIREKTIIVI
            neuvoston päätöksen 2005/671/YOS muuttamisesta sen mukauttamiseksi henkilötietojen suojaa koskeviin unionin sääntöihin
            
               
         
         
            
               PERUSTELUT
            
            
               1.Ehdotuksen perustelut ja tavoitteet
            
            
               1.1.Ehdotuksen perustelut
            
            
               Direktiivi (EU) 2016/680
                  1
                (direktiivi lainvalvontatarkoituksessa käsiteltyjen henkilötietojen suojasta) tuli voimaan 6. toukokuuta 2016, ja jäsenvaltioiden oli saatettava se osaksi kansallista lainsäädäntöään viimeistään 6. toukokuuta 2018. Sillä kumottiin ja korvattiin neuvoston puitepäätös 2008/977/YOS
                  2
               . Direktiivi on soveltamisalaltaan hyvin laaja, sillä se on ensimmäinen väline, joka kattaa kokonaisvaltaisesti tietosuojan lainvalvonnan alalla. Sitä sovelletaan toimivaltaisten viranomaisten suorittamassa, joko yhden valtion sisällä tapahtuvassa tai rajatylittävässä henkilötietojen käsittelyssä rikosten ennalta estämistä, tutkimista, paljastamista tai rikoksiin liittyviä syytetoimia tai rikosoikeudellisten seuraamusten täytäntöönpanoa sekä yleiseen turvallisuuteen kohdistuvilta uhkilta suojelua ja tällaisten uhkien ehkäisyä varten.
            
            
               Lainvalvontatarkoituksessa käsiteltyjen henkilötietojen suojasta annetun direktiivin 62 artiklan 6 kohdassa säädetään, että komissio tarkastelee 6. toukokuuta 2019 mennessä muita EU:n säädöksiä, joilla säännellään toimivaltaisten viranomaisten lainvalvontatarkoituksessa suorittamaa henkilötietojen käsittelyä. Tarkastelun tarkoituksena on arvioida, olisiko niitä yhdenmukaistettava lainvalvontatarkoituksessa käsiteltyjen henkilötietojen suojasta annetun direktiivin kanssa, ja esittää ehdotuksia niiden muuttamiseksi, jotta voidaan varmistaa yhdenmukainen henkilötietojen suoja lainvalvontatarkoituksessa käsiteltyjen henkilötietojen suojasta annetun direktiivin puitteissa. 
            
            
               Komissio esitti tarkastelunsa tulokset tiedonannossaan Toimet aiemman kolmannen pilarin säännöstön yhdenmukaistamiseksi tietosuojasääntöjen kanssa
                  3
                (24. kesäkuuta 2020). Siinä eritellään säädökset, jotka olisi yhdenmukaistettava lainvalvontatarkoituksessa käsiteltyjen henkilötietojen suojasta annetun direktiivin kanssa. Neuvoston päätös 2005/671/YOS on näiden joukossa, joten komissio ilmoitti esittävänsä kohdennettuja muutoksia.
            
            
               Lainvalvontatarkoituksessa käsiteltyjen henkilötietojen suojasta annetun direktiivin 6 artiklan mukaan jäsenvaltioiden on varmistettava, että toimivaltaiset viranomaiset erottavat selvästi toisistaan henkilötiedot, jotka koskevat eri ryhmiin kuuluvia rekisteröityjä, joita ovat 
            
            
               ·henkilöt, joiden voidaan vakavin perustein uskoa syyllistyneen tai olevan syyllistymässä rikokseen; 
            
            
               ·rikoksesta tuomitut henkilöt; 
            
            
               ·rikoksen uhrit tai rikokseen nähden kolmannet osapuolet. 
            
            
               Lainvalvontatarkoituksessa käsiteltyjen henkilötietojen suojasta annetun direktiivin 8 artiklan 1 kohdan mukaan jäsenvaltioiden on varmistettava, että käsittely on lainmukaista. Tämä tarkoittaa sitä, että toimivaltainen viranomainen voi käsitellä henkilötietoja vain siinä määrin kuin se on tarpeen lainvalvontatarkoituksessa käsiteltyjen henkilötietojen suojasta annetussa direktiivissä säädetyn tehtävän suorittamiseksi. Lainvalvontatarkoituksessa käsiteltyjen henkilötietojen suojasta annetun direktiivin 8 artiklan 2 kohdassa edellytetään, että kansallisessa lainsäädännössä, jossa säännellään kyseisen direktiivin soveltamisalaan kuuluvien tietojen käsittelyä, on täsmennettävä ainakin käsittelyn tavoitteet, käsiteltävät henkilötiedot ja käsittelyn tarkoitukset.
            
            
               Terrorismin tehokasta torjumista varten on olennaisen tärkeää, että terrorismirikosten ennalta estämisen, paljastamisen, tutkinnan tai tällaisiin rikoksiin liittyvien syytetoimien kannalta toimivaltaisten viranomaisten merkityksellisinä pitämiä tietoja vaihdetaan riittävästi toimivaltaisten viranomaisten ja unionin virastojen välillä. Tällaisessa tietojenvaihdossa on kaikilta osin kunnioitettava oikeutta tietosuojaan ja noudatettava lainvalvontatarkoituksessa käsiteltyjen henkilötietojen suojasta annetussa direktiivissä asetettuja ehtoja.
            
            
               
                  Terrorismirikoksia koskevasta tiedonvaihdosta ja yhteistyöstä 20. syyskuuta 2005 tehdyssä neuvoston päätöksessä 2005/671/YOS
                     4
                   todetaan, että terrorismin torjunnassa on erittäin tärkeää, että käytössä on mahdollisimman täydelliset ja ajanmukaiset tiedot. Terrorismin uhkan pysyvyys ja monimutkaisuus vaativat tiedonvaihdon lisäämistä.
               
               
                  Tätä taustaa vasten neuvoston päätöksessä 2005/671/YOS säädetään, että jäsenvaltioiden on kerättävä kaikki asiaankuuluvat tiedot sellaisiin terrorismirikoksiin liittyvistä rikostutkinnoista, jotka vaikuttavat tai voivat vaikuttaa kahteen tai useampaan jäsenvaltioon, ja toimitettava ne Europolille
                     5
                  . Jäsenvaltioiden on lisäksi kerättävä kaikki asiaankuuluvat tiedot sellaisiin terrorismirikoksiin liittyvistä syytetoimista ja tuomioista, jotka vaikuttavat tai voivat vaikuttaa kahteen tai useampaan jäsenvaltioon, ja toimitettava ne Eurojustille. Kunkin jäsenvaltion on myös asetettava saataville kaikki asiaankuuluvat tiedot, jotka sen toimivaltaiset viranomaiset ovat keränneet terrorismirikoksia koskevissa rikosoikeudellisissa menettelyissä. Nämä tiedot on asetettava nopeasti toisen jäsenvaltion toimivaltaisten viranomaisten saataville, jos tietoja voidaan käyttää terrorismirikosten ennalta estämistä, paljastamista, tutkimista tai tällaisiin rikoksiin liittyviä syytetoimia varten. 
               
            
            
               Jäsenvaltioiden ja Europolin sekä Eurojustin välisen tiedonvaihdon tärkeys on tullut vuodesta 2005 lähtien yhä ilmeisemmäksi. Terrorismin torjumista koskevalla direktiivillä (EU) 2017/541
                  6
                muutettiin neuvoston päätöstä 2005/671/YOS, jotta voitaisiin varmistaa, että tietoja jaetaan jäsenvaltioiden kesken tehokkaasti ja oikea-aikaisesti terrorismirikosten aiheuttama vakava uhka huomioon ottaen.
            
            
               Neuvoston päätöksen 2005/671/YOS johdanto-osan seitsemännessä kappaleessa todetaan, että päätöksessä kunnioitetaan perusoikeuksia ja noudatetaan Euroopan unionin perusoikeuskirjassa tunnustettuja periaatteita. Euroopan unionin perusoikeuskirjan 8 artiklassa vahvistetaan, että henkilötietojen suoja on perusoikeus. Euroopan unionin toiminnasta tehdyn sopimuksen (SEUT-sopimus) 16 artiklan 1 kohdassa vahvistetaan lisäksi periaate, jonka mukaan jokaisella on oikeus itseään koskevien henkilötietojen suojaan. Lisäksi SEUT-sopimuksen 16 artiklan 2 kohta muodostaa erityisen oikeusperustan henkilötietojen suojaa koskevien sääntöjen antamiselle. 
            
            
               Unionin tietosuojasäännöt ovat kehittyneet neuvoston päätöksen 2005/671/YOS hyväksymisen jälkeen. Edellä mainitun mukaisesti Euroopan parlamentti ja neuvosto hyväksyivät SEUT-sopimuksen 16 artiklan 2 kohdan nojalla lainvalvontatarkoituksessa käsiteltyjen henkilötietojen suojasta annetun direktiivin, joka tuli voimaan 6. toukokuuta 2016. Lainvalvontatarkoituksessa käsiteltyjen henkilötietojen suojasta annettu direktiivi on kattava horisontaalinen tietosuojaväline. On tärkeää, että sitä sovelletaan kaikissa toimivaltaisten viranomaisten lainvalvontatarkoituksessa suorittamissa käsittelytoimissa (sekä yhden valtion sisällä tapahtuvissa että rajatylittävissä käsittelyissä).
            
            
               1.2.Ehdotuksen tavoite
            
            
               Ehdotuksen tarkoituksena on saattaa neuvoston päätös 2005/671/YOS yhdenmukaiseksi lainvalvontatarkoituksessa käsiteltyjen henkilötietojen käsittelystä annetussa direktiivissä vahvistettujen periaatteiden ja sääntöjen kanssa, jotta voidaan varmistaa johdonmukainen lähestymistapa henkilöiden suojeluun henkilötietojen käsittelyssä. Komission 24. kesäkuuta 2020 antaman tiedonannon mukaan päätöksen 2005/671/YOS mukauttamisessa olisi puututtava seuraaviin seikkoihin: 
            
         
         
            
               ·Olisi täsmennettävä, että henkilötietoja voidaan käsitellä neuvoston päätöksen 2005/671/YOS nojalla vain terrorismirikosten ennalta estämistä, paljastamista ja tutkintaa sekä tällaisiin rikoksiin liittyviä syytetoimia varten käyttötarkoituksen rajoittamisen periaatetta noudattaen. 
            
            
               ·Unionin tai jäsenvaltioiden lainsäädännössä pitäisi määritellä direktiivin 8 artiklan 2 kohdan mukaisesti tarkemmin niiden henkilötietojen luokat, joita voidaan vaihtaa, ottaen asianmukaisesti huomioon kyseisten viranomaisten operatiiviset tarpeet.
            
            
               1.3.Yhdenmukaisuus muiden alaa koskevien politiikkojen säännösten kanssa
            
            
               Tässä direktiiviehdotuksessa otetaan huomioon päätökseen 2005/671/YOS tehdyt muutokset, jotka johtuvat komission yhdessä tämän ehdotuksen kanssa esittämästä ehdotuksesta asetukseksi terroritapauksia koskevasta digitaalisesta tietojenvaihdosta. Ehdotettu asetus on osa oikeudenkäytön digitalisointia koskevaa pakettia, jonka komissio on valmistellut oikeudenkäytön digitalisointia koskevan tiedonannon
                  7
                perusteella. Asetuksen hyväksymisen myötä päätöksestä 2005/671/YOS poistetaan säännökset, jotka koskevat Eurojustia koskevia rajatylittävien terrorismitapausten tietojenvaihtoa, ja ne lisätään Eurojust-asetukseen (asetus (EU) 2018/1727
                  8
               ). Tämän seurauksena myös neuvoston päätöksestä 2005/671/YOS poistetaan viittaukset Eurojustiin. Tiivis yhteistyö on tarpeen koko lainsäädäntöprosessin ajan, jotta voidaan varmistaa kyseiseen asetusehdotukseen ja tähän direktiiviehdotukseen sisältyvien muutosten johdonmukaisuus.
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               2.1.Oikeusperusta
            
            
               
                  Neuvoston päätöksen 2005/671/YOS mukauttaminen lainvalvontatarkoituksessa käsiteltyjen henkilötietojen käsittelystä annettuun direktiiviin perustuu SEUT-sopimuksen 16 artiklan 2 kohtaan. SEUT-sopimuksen 16 artiklan 2 kohdan perusteella voidaan hyväksyä sääntöjä, jotka koskevat yksilöiden suojelua jäsenvaltioiden toimivaltaisten viranomaisten suorittamassa henkilötietojen käsittelyssä, kun ne toteuttavat toimia rikosten ennalta estämistä, tutkimista, paljastamista, rikoksiin liittyviä syytetoimia tai unionin oikeuden soveltamisalaan kuuluvien rikosoikeudellisten seuraamusten täytäntöönpanoa varten. Sen perusteella voidaan hyväksyä myös henkilötietojen vapaata liikkuvuutta koskevia sääntöjä, jotka koskevat esimerkiksi toimivaltaisten viranomaisten suorittamaa henkilötietojen vaihtoa unionissa. 
               
            
            
               2.2.Toissijaisuusperiaate (jaetun toimivallan osalta) 
            
            
               
                  Vain EU voi yhdenmukaistaa EU:n säädöksiä lainvalvontatarkoituksessa käsiteltyjen henkilötietojen suojasta annetussa direktiivissä vahvistettujen sääntöjen kanssa. Sen vuoksi ainoastaan EU voi antaa säädöksen, jolla muutetaan neuvoston päätöstä 2005/671/YOS.
               
            
            
               2.3.Suhteellisuusperiaate
            
            
               Ehdotuksen tarkoituksena on mukauttaa voimassa oleva EU:n säädös myöhemmin annettuun EU:n säädökseen sen soveltamisalaa muuttamatta. Suhteellisuusperiaatteen mukaisesti on tarpeen, että luonnollisten henkilöiden korkeatasoista suojelua henkilötietojen käsittelyssä ja henkilötietojen vapaata liikkuvuutta unionissa koskevien perustavoitteiden toteuttamiseksi vahvistetaan säännöt, jotka koskevat jäsenvaltioiden toimivaltaisten viranomaisten suorittamaa henkilötietojen käsittelyä rikosten ennalta estämistä, tutkimista, paljastamista tai rikoksiin liittyviä syytetoimia tai rikosoikeudellisten seuraamusten täytäntöönpanoa varten. Tähän kuuluvat yleiseen turvallisuuteen kohdistuvilta uhkilta suojelu ja tällaisten uhkien ehkäiseminen. Euroopan unionista tehdyn sopimuksen 5 artiklan 4 kohdan mukaisesti ehdotuksessa ei ylitetä sitä, mikä on tarpeen aiottujen tavoitteiden saavuttamiseksi. 
            
            
               2.4.Toimintatavan valinta
            
            
               
                  Ehdotuksen tarkoituksena on muuttaa neuvoston päätöstä, joka hyväksyttiin ennen kuin Lissabonin sopimus tuli voimaan vuonna 2009. Neuvoston päätöksen 2005/671/YOS oikeusperustaa, Euroopan unionista tehdyn sopimuksen 34 artiklan 2 kohdan c alakohtaa, ei enää ole sellaisena kuin se oli vuonna 2005. Päätöksen 2005/671/YOS asiaankuuluvissa säännöksissä jäsenvaltioille asetetaan direktiivin kaltaisia velvoitteita suoraan sovellettavien itsenäisten sääntöjen sijaan. Sen vuoksi asianmukaisin väline tämän neuvoston päätöksen muuttamiseksi SEUT-sopimuksen 16 artiklan 2 kohdan mukaisesti on Euroopan parlamentin ja neuvoston direktiivi. 
               
            
            
               3.Ehdotukseen sisältyvien säännösten selitykset
            
            
               Ehdotuksella muutetaan neuvoston päätöstä 2005/671/YOS seuraavilta osin: 
            
            
               Henkilötietojen käsittelyn tarkoitusten määrittelemiseksi ehdotuksen 1 artiklan 2 kohdan a alakohdassa lisätään neuvoston päätöksen 2 artiklan 3 kohtaan uusi alakohta, jossa täsmennetään, että henkilötietoja käsitellään terrorismirikosten ennalta estämistä, tutkimista, paljastamista tai tällaisiin rikoksiin liittyviä syytetoimia varten. 
            
            
               Käsiteltävien tietoluokkien määrittelemiseksi ehdotuksen 1 artiklan 2 kohdan b ja c alakohdassa lisätään neuvoston päätöksen 2 artiklaan uusia alakohtia, joissa täsmennetään, että Europolin kanssa voidaan vaihtaa ainoastaan Europol-asetuksessa määriteltyjä henkilötietojen luokkia ja että niiden henkilötietojen luokat, joita voidaan käyttää tietojenvaihdossa jäsenvaltioiden välillä terrorismirikosten ennalta estämistä, tutkintaa, paljastamista tai tällaisiin rikoksiin liittyviä syytetoimia varten, määritellään kansallisessa lainsäädännössä.
            
            
               Lisäksi neuvoston päätöksen saattamiseksi ajan tasalle, jotta voidaan ottaa huomioon sen hyväksymisen jälkeen tapahtunut oikeudellinen kehitys ja varmistaa erityisesti se, että edellä mainitussa muutossäännöksessä viitataan oikeaan säädökseen, ehdotuksella poistetaan neuvoston päätöksen 1 artiklan b alakohta. Kyseisessä b alakohdassa viitataan Europol-yleissopimukseen. Neuvoston päätöksen, sellaisena kuin se on muutettuna, asiaankuuluvissa säännöksissä viitataan Europol-asetukseen. 
            
            
            
               2021/0399 (COD)
            
         
         
            
               Ehdotus
            
            
               EUROOPAN PARLAMENTIN JA NEUVOSTON DIREKTIIVI
            
            
               neuvoston päätöksen 2005/671/YOS muuttamisesta sen mukauttamiseksi henkilötietojen suojaa koskeviin unionin sääntöihin
            
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen ja erityisesti sen 16 artiklan 2 kohdan,
            
            
               ottavat huomioon Euroopan komission ehdotuksen,
            
            
               sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               noudattavat tavallista lainsäätämisjärjestystä,
            
            
               sekä katsovat seuraavaa:
            
            
               (1)Euroopan parlamentin ja neuvoston direktiivissä (EU) 2016/680
                  9
                vahvistetaan yhdenmukaiset säännöt sellaisten henkilötietojen suojelulle ja vapaalle liikkuvuudelle, joita käsitellään rikosten ennalta estämistä, tutkimista, paljastamista tai rikoksiin liittyviä syytetoimia tai rikosoikeudellisten seuraamusten täytäntöönpanoa varten, mukaan lukien yleiseen turvallisuuteen kohdistuvilta uhkilta suojelua ja tällaisten uhkien ehkäisyä varten. Direktiivissä säädetään, että komissio tarkastelee uudelleen muita asiaankuuluvia unionin oikeuden säädöksiä arvioidakseen, olisiko niitä yhdenmukaistettava kyseisen direktiivin kanssa, ja tekee tarvittaessa tarpeelliset ehdotukset kyseisten säädösten muuttamiseksi, jotta voidaan varmistaa johdonmukainen lähestymistapa henkilötietojen suojaan kyseisen direktiivin soveltamisalan puitteissa.
            
            
               (2)Neuvoston päätöksessä 2005/671/YOS
                  10
                vahvistetaan erityiset säännöt terrorismirikoksia koskevasta tiedonvaihdosta ja yhteistyöstä. Jotta voidaan varmistaa johdonmukainen lähestymistapa henkilötietojen suojaan unionissa, kyseistä päätöstä olisi muutettava sen yhdenmukaistamiseksi direktiivin (EU) 2016/680 kanssa. Päätöksessä olisi erityisesti täsmennettävä direktiivin (EU) 2016/680 kanssa yhteensopivalla tavalla henkilötietojen käsittelyn tarkoitus ja ilmoitettava niiden henkilötietojen luokat, joita voidaan vaihtaa direktiivin (EU) 2016/680 8 artiklan 2 kohdan vaatimusten mukaisesti, ottaen asianmukaisesti huomioon kyseisten viranomaisten operatiiviset tarpeet.
            
            
               (3)Päätökseen 2005/671/YOS sisältyvät viittaukset Euroopan unionin lainvalvontayhteistyöviraston (Europol) toimintaa koskeviin säädöksiin olisi selkeyden vuoksi saatettava ajan tasalle.
            
            
               (4)Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyssä pöytäkirjassa N:o 21 olevan 6 a artiklan mukaisesti päätös 2005/671/YOS sitoo Irlantia, ja sen vuoksi Irlanti osallistuu tämän direktiivin hyväksymiseen.
            
            
               (5)Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän direktiivin hyväksymiseen, direktiivi ei sido Tanskaa eikä sitä sovelleta Tanskaan.
            
            
               (6)Euroopan tietosuojavaltuutettua on kuultu Euroopan parlamentin ja neuvoston asetuksen (EU) 2018/1725
                  11
                42 artiklan mukaisesti, ja hän on antanut lausuntonsa XX päivänä XXkuuta 20XX,
            
            
               OVAT HYVÄKSYNEET TÄMÄN DIREKTIIVIN:
            
            
               1 artikla
            
            
               Muutetaan päätös 2005/671/YOS seuraavasti:
            
            
               1)Poistetaan 1 artiklan b alakohta.
            
            
               2)Muutetaan 2 artikla seuraavasti:
            
         
         
            
               a)lisätään 3 kohtaan alakohta seuraavasti:
            
            
               ”Kunkin jäsenvaltion on varmistettava, että henkilötietoja käsitellään ensimmäisen alakohdan nojalla ainoastaan terrorismirikosten ennalta estämistä, tutkintaa, paljastamista tai tällaisiin rikoksiin liittyviä syytetoimia varten.”
            
            
               b)lisätään 4 kohtaan alakohta seuraavasti:
            
            
               ”Europolille 3 kohdassa tarkoitettuja tarkoituksia varten toimitettavien henkilötietojen luokat rajataan asetuksen (EU) 2016/794 liitteessä II olevan B jakson 2 kohdassa tarkoitettuihin henkilötietoluokkiin.”
            
            
               c)lisätään 6 kohtaan alakohta seuraavasti:
            
            
               ”Niiden henkilötietojen luokat, joita voidaan vaihtaa jäsenvaltioiden välillä ensimmäisessä alakohdassa tarkoitettuja tarkoituksia varten, rajataan asetuksen (EU) 2016/794 liitteessä II olevan B jakson 2 kohdassa tarkoitettuihin henkilötietoluokkiin.”
            
            
               2 artikla
            
            
               1.Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään [yhden vuoden kuluttua sen antamisen jälkeen]. Niiden on viipymättä toimitettava nämä säännökset kirjallisina komissiolle.
            
            
               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.
            
            
               2.Jäsenvaltioiden on toimitettava tässä direktiivissä säännellyistä kysymyksistä antamansa keskeiset kansalliset säännökset kirjallisina komissiolle.
            
            
               3 artikla
            
            
               Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               4 artikla
            
            
               Tämä direktiivi on osoitettu jäsenvaltioille perussopimusten mukaisesti.
            
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
            
         
         
            
                  
                     (1)
                  
                        Euroopan parlamentin ja neuvoston direktiivi (EU) 2016/680, annettu 27 päivänä huhtikuuta 2016, luonnollisten henkilöiden suojelusta toimivaltaisten viranomaisten suorittamassa henkilötietojen käsittelyssä rikosten ennalta estämistä, tutkimista, paljastamista tai rikoksiin liittyviä syytetoimia tai rikosoikeudellisten seuraamusten täytäntöönpanoa varten sekä näiden tietojen vapaasta liikkuvuudesta ja neuvoston puitepäätöksen 2008/977/YOS kumoamisesta (EUVL L 119, 4.5.2016, s. 89).  
               
               
                  
                     (2)
                  
                        Neuvoston puitepäätös 2008/977/YOS, tehty 27 päivänä marraskuuta 2008, rikosasioissa tehtävässä poliisi- ja oikeudellisessa yhteistyössä käsiteltävien henkilötietojen suojaamisesta (EUVL L 350, 30.12.2008, s. 60).
               
               
                  
                     (3)
                  
                        COM(2020) 262 final.
               
               
                  
                     (4)
                  
                        Neuvoston päätös 2005/671/YOS, tehty 20 päivänä syyskuuta 2005, terrorismirikoksia koskevasta tiedonvaihdosta ja yhteistyöstä (EUVL L 253, 29.9.2005, s. 22).
               
               
                  
                     (5)
                  
                        Tietoa Europolin organisaatiosta ja toiminnasta: 
                  https://www.europol.europa.eu
                  .
               
               
                  
                     (6)
                  
                        Euroopan parlamentin ja neuvoston direktiivi (EU) 2017/541, annettu 15 päivänä maaliskuuta 2017, terrorismin torjumisesta sekä neuvoston puitepäätöksen 2002/475/YOS korvaamisesta sekä neuvoston päätöksen 2005/671/YOS muuttamisesta (EUVL L 88, 31.3.2017, s. 6).
               
               
                  
                     (7)
                  
                        Komission tiedonanto Oikeudenkäytön digitalisointi Euroopan unionissa – Välineet mahdollisuuksien hyödyntämiseen, COM(2020) 710 final, 2.12.2020.
               
               
                  
                     (8)
                  
                        Euroopan parlamentin ja neuvoston asetus (EU) 2018/1727, annettu 14 päivänä marraskuuta 2018, Euroopan unionin rikosoikeudellisen yhteistyön virastosta (Eurojust) ja neuvoston päätöksen 2002/187/YOS korvaamisesta ja kumoamisesta (EUVL L 295, 21.11.2018, s. 138).
               
               
                  
                     (9)
                  
                        Euroopan parlamentin ja neuvoston direktiivi (EU) 2016/680, annettu 27 päivänä huhtikuuta 2016, luonnollisten henkilöiden suojelusta toimivaltaisten viranomaisten suorittamassa henkilötietojen käsittelyssä rikosten ennalta estämistä, tutkimista, paljastamista tai rikoksiin liittyviä syytetoimia tai rikosoikeudellisten seuraamusten täytäntöönpanoa varten sekä näiden tietojen vapaasta liikkuvuudesta ja neuvoston puitepäätöksen 2008/977/YOS kumoamisesta (EUVL L 119, 4.5.2016, s. 89).
               
               
                  
                     (10)
                  
                        Neuvoston päätös 2005/671/YOS, tehty 20 päivänä syyskuuta 2005, terrorismirikoksia koskevasta tiedonvaihdosta ja yhteistyöstä (EUVL L 253, 29.9.2005, s. 22).
               
               
                  
                     (11)
                  
                        Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).